Undersøkelsen viser at 11 prosent av alle spurte har opplevd uønsket seksuell oppmerksomhet i forbindelse med alkoholbruk i jobbrelaterte situasjoner. 5 prosent av disse er menn og 18 prosent er kvinner.

I tillegg svarer 7 prosent at de har opplevd utrygghet, trusler, trakassering eller vold på jobbarrangementer, skriver Dagsavisen.

– Dette bør gi grunn for bekymring og vi mener arbeidslivet må ta mer på alvor de utfordringene som ligger i alkoholbruk, sier Actis' generalsekretær Mina Gerhardsen.

Ønsker klare retningslinjer

Hun synes andelen som trakasseres i alkoholrelaterte jobbsituasjoner er høy.

– En ting er hva du kan forvente å oppleve i drosjekøen etter en bytur lørdag kveld, men her snakker vi om situasjoner hvor du er sammen med kollegaer. På jobben skal du være trygg, sier Gerhardsen.

Hun oppfordrer NHO, LO og andre arbeidstakerorganisasjoner til å gjøre mer for å holde orden i egne rekker.

Hun ønsker også klare retningslinjer for hvor og når det er akseptabelt å drikke alkohol på arbeidsplassen. Både NHO og LO svarer at bruk av rusmidler i jobbsituasjoner er problematisk, men begge mener de tar problemet på alvor.

– Tallene er urovekkende høye

Forsker Inger Synnøve Moan ved Statens institutt for rusmiddelforskning (SIRUS) er overrasket over tallene som kommer fram i undersøkelsen.

– Ut fra det vi vet om hva den generelle befolkningen har opplevd av negative episoder i forbindelse med andres alkoholbruk på offentlige steder, synes jeg disse tallene er urovekkende høye, sier Moan til avisen.

– Når vi i tillegg vet at en av tre synes det drikkes for mye på jobben og at en relativt høy andel av korttidsfraværet skyldes alkohol, tror jeg det er ønskelig med en holdningsendring, legger hun til.